Document ID: 32007D0527

KOMISIJAS LĒMUMS
(2007. gada 25. jūlijs),
ar ko Bulgārijai un Rumānijai atļauj atkāpties no Padomes Direktīvas 1999/105/EK par meža reproduktīvā materiāla tirdzniecību attiecībā uz krājumiem, kas uzkrāti no 2003. gada 1. janvāra līdz 2006. gada 31. decembrim
(izziņots ar dokumenta numuru K(2007) 3541)
(2007/527/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās aktu, un jo īpaši tā 42. pantu,
tā kā:
(1)
Ievērojot Bulgārijas un Rumānijas Pievienošanās akta 42. pantu, Komisija var pieņemt pārejas posma pasākumus, ja tie ir vajadzīgi, lai jaunajās dalībvalstīs veicinātu pāreju no spēkā esošā režīma uz režīmu, ko rada Kopienas veterināro un fitosanitāro noteikumu piemērošana. Šajos noteikumos iekļauti pasākumi attiecībā uz meža reproduktīvā materiāla tirdzniecību.
(2)
Padomes 1999. gada 22. decembra Direktīva 1999/105/EK par meža reproduktīvā materiāla tirdzniecību (1) paredz, ka meža reproduktīvo materiālu var tirgot vienīgi tad, ja ir izpildītas šīs direktīvas 6. panta 1. punkta un 6. panta 3. punkta prasības.
(3)
Direktīva 1999/105/EK atļauj tirdzniecību līdz brīdim, kad tiek izlietots meža reproduktīvais materiāls, kas uzkrāts pirms 2003. gada 1. janvāra.
(4)
Bulgārija un Rumānija ir informējušas Komisiju un pārējās dalībvalstis par meža reproduktīvā materiāla krājumiem, kas to teritorijā ir saražoti laikposmā no 2003. gada 1. janvāra līdz 2006. gada 31. decembrim. Šāda materiāla tirdzniecību drīkst veikt tikai tad, ja ir piešķirta atļauja par atkāpi no Direktīvas 1999/105/EK noteikumiem.
(5)
Lai šīm valstīm nodrošinātu iespēju tirgot reproduktīvā materiāla krājumus, kas saražoti laikposmā no 2003. gada 1. janvāra līdz 2006. gada 31. decembrim, tām savā teritorijā līdz 2009. gada 31. decembrim jāļauj tirgot reproduktīvo materiālu, kas saražots iepriekšminētajā laikposmā saskaņā ar attiecīgo valstu noteikumiem, kas bija spēkā ražošanas brīdī.
(6)
Uz etiķetēm vai pavaddokumentos jānorāda, ka šādu materiālu drīkst tirgot tikai dalībvalstī, kurā tas ir ražots.
(7)
Šajā lēmumā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un pavairošanas materiāla komitejas atzinumu,
IR PIEŅĒMUSI ŠO LĒMUMU.
1. pants
Atkāpjoties no Direktīvas 1999/105/EK 6. panta 1. punkta un 6. panta 3. punkta prasībām, Bulgārija un Rumānija līdz 2009. gada 31. decembrim savā teritorijā drīkst tirgot no 2003. gada 1. janvāra līdz 2006. gada 31. decembrim saražotu meža reproduktīvo materiālu, kas netika ražots saskaņā ar minētās direktīvas noteikumiem, ar nosacījumu, ka tas atbilst attiecīgās valsts noteikumiem, kas bija spēkā ražošanas brīdī.
Šādu meža reproduktīvo materiālu pārdod tikai ražotājdalībvalsts teritorijā.
Oficiālā vai citādā etiķetē vai dokumentā, kas pavada šādu meža reproduktīvo materiālu vai ir tam piestiprināts, skaidri jānorāda, ka tas ir paredzēts pārdošanai vienīgi attiecīgās dalībvalsts teritorijā.
2. pants
Šis lēmums ir adresēts dalībvalstīm.
Briselē, 2007. gada 25. jūlijā

Labels: 3
15
18
6